S-846/2023

Mál þetta, sem dómtekið var 27. apríl 2023, er höfðað með ákæru, útgefinni af lögreglustjóranum á höfuðborgarsvæðinu 31. janúar 2023, á hendur V-kk-þgf G-kk-þgf G-kk-þgf, kt. [...], [...], Reykjavík, I.

Fyrir umferðarlagabrot með því að hafa, föstudaginn 20. maí 2022, ekið bifreiðinni [...] undir áhrifum áfengis og óhæfur til að stjórna henni örugglega vegna áhrifa ávana-og fíkniefna (í blóðsýni mældist vínandamagn 1,05 ‰, amfetamín 60 ng/ml, kókaín 67 ng/ml og tetrahýdrókannabínól 2,3 ng/ml) og gegn rauðu umferðarljósi um gatnamót Dvergshöfða og Höfðabakka í Reykjavík, þar sem lögregla stöðvaði aksturinn við Höfðabakkabrú.

Telst háttsemi þessi varða við 1. mgr. 7. gr., 1., sbr. 2. mgr. 49. gr. og 1., sbr. 2. mgr. 50. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

II.

Fyrir umferðarlagabrot með því að hafa, þriðjudaginn 31. maí 2022, ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóðsýni mældist amfetamín 55 ng/ml) um Austurbrún í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 50. gr., sbr. 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og verði dæmd fangelsisrefsing þá verði hún skilorðsbundin.

Þá krefst hann þess að ökuréttarsvipting verði markaður styttri tími og hæfilegrar málsvarnarþóknunar sér til handa.

Ákærði er fæddur í [...]. Samkvæmt framlögðu sakavottorði, dagsettu 30. janúar 2023, gekkst ákærði undir greiðslu sektar með lögreglustjórasátt 30. janúar 2014 vegna akstur undir áhrifum ávana- og fíkniefna. Hann gekkst aftur undir greiðslu sektar með lögreglustjórasátt 21. nóvember 2018 vegna aksturs undir áhrifum áfengis og aksturs undir áhrifum ávana- og fíkniefna.

Að öðru leyti kemur sakaferill ákærða ekki til skoðunar við ákvörðun refsingar nú.

Við ákvörðun refsingar er við það miðað að ákærði hafi nú í þriðja sinn, eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna og/eða áfengis.

Með hliðsjón af framangreindu, skýlausri játningu ákærða, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 45 daga fangelsi.

Líkt og að framan greinir krefst verjandi ákærða að refsing ákærða verði bundin skilorði. Við mat á því hvort efni séu til að skilorðsbinda refsingu er litið til þess að föst dómvenja er fyrir því að ákvarða óskilorðsbundna fangelsisrefsingu þegar sakfellt er fyrir akstur undir áhrifum áfengis og/eða akstur undir áhrifum ávana- og fíkniefna í þriðja sinn eða oftar. Ákærði hefur játað brot sín greiðlega og lagt fram vottorð sem sýna fram á sérstakar aðstæður og um það að hann sé að leggja sig fram um að snúa lífi sínu til betri vegar, verður það vissulega virt honum til tekna en ekki talið réttlæta skilorðsbindingu í ljósi fyrrgreindrar dómvenju. Þá verða brot þau sem ákærði er sakfelldur fyrir nú eru ekki talin það gömul að fallist verði á að málsmeðferðarreglur hafi verið brotnar við meðferð máls ákærða. Með vísan til alls framangreinds þykja ekki efni til að skilorðsbinda refsingu ákærða.

Samkvæmt 3. mgr. 99. gr. umferðarlaga skal svipting ökuréttar vera ævilöng sé brot ítrekað öðru sinni, heimild er í 1. mgr. 101 gr. sömu laga til þess að sleppa sviptingu ökuréttar ef sérstakar málsbætur eru og ef að ökumaður hefur ekki áður gerst sekur um sams konar brot. Ákærði hefur vissulega lagt fram gögn til þess að rökstyðja sérstakar málbætur en þar sem hann hefur áður gerst sekur um samskonar brot á þessi heimild ekki við og er ákærði því með vísan til lagaákvæða í ákæru sviptur ökurétti ævilangtfrá birtingu dómsins að telja.

Ákærði greiði málsvarnarþóknun skipaðs verjanda síns, O-kk-ef H-kk-ef lögmanns, 1 80.792 krónur að meðtöldum virðisaukaskatti, og 321.526 krónur í annan sakarkostnað.

Af hálfu ákæruvaldsins flutti málið J-kk-nf K-kk-nf aðstoðarsaksóknari.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, V-kk-nf G-kk-nf G-kk-nf, sæti fangelsi í 45 daga.

Ákærði er sviptur ökurétti ævilangt frá birtingu dómsins að telja.

Ákærði greiði málsvarnarþóknun skipaðs verjanda síns, O-kk-ef H-kk-ef lögmanns, 180.792 krónur að meðtöldum virðisaukaskatti, og 321.526 krónur í annan sakarkostnað.

H-kvk-nf S-kvk-nf B-kvk-nf